[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 2.12.2010

COM(2010) 707 τελικό

2010/0344 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία τροποποιείται η απόφαση 2007/884/EΚ που εξουσιοδοτεί το Ηνωμένο Βασίλειο να εφαρμόσει μέτρα παρέκκλισης από τα άρθρα 26 παράγραφος 1 στοιχείο α), 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής «οδηγία ΦΠΑ»), το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σε κράτος μέλος να εφαρμόσει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης της διαδικασίας είσπραξης του ΦΠΑ ή πρόληψης ορισμένων τύπων φοροδιαφυγής και φοροαποφυγής.

Με επιστολή, η οποία πρωτοκολλήθηκε από την Γενική Γραμματεία στις 22 Ιουλίου 2010 το Ηνωμένο Βασίλειο ζήτησε από την Επιτροπή την άδεια να συνεχίσει να εφαρμόζει το μέτρο παρέκκλισης σχετικά με το δικαίωμα έκπτωσης του επιβαλλόμενου ΦΠΑ στο πλαίσιο της μίσθωσης ή της χρηματοδοτικής μίσθωσης μηχανοκινήτων οχημάτων, τα οποία χρησιμοποιούνται και για ιδιωτικούς σκοπούς, το οποίο είχε εγκριθεί με την απόφαση του Συμβουλίου 2007/884/EΚ[1]. Σύμφωνα με το άρθρο 395 παράγραφος 2 της οδηγίας 2006/112/ΕΚ η Επιτροπή ενημέρωσε τα άλλα κράτη μέλη, με επιστολή στις 12 Οκτωβρίου 2010, σχετικά με το αίτημα του Ηνωμένου Βασιλείου. Η Επιτροπή, με επιστολή της στις 15 Οκτωβρίου 2010, κοινοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.

Γενικό πλαίσιο

Η ανωτέρω απόφαση του Συμβουλίου επιτρέπει στο Ηνωμένο Βασίλειο να περιορίσει το δικαίωμα έκπτωσης στο 50% του εισπραττόμενου ΦΠΑ λόγω μίσθωσης ή χρηματοδοτικής μίσθωσης αυτοκινήτων από τους υποκείμενους στον εν λόγω φόρο, εφόσον τα αυτοκίνητα χρησιμοποιούνται παράλληλα για επαγγελματική και ιδιωτική χρήση. Εξ άλλου η ιδιωτική χρήση από υποκείμενους σε ΦΠΑ αυτοκινήτων που αποτελούν αντικείμενο μίσθωσης ή χρηματοδοτικής μίσθωσης δεν επιτρέπεται να θεωρείται ως παροχή υπηρεσιών εξ επαχθούς αιτίας. Η παρέκκλιση απαλλάσσει το μισθωτή ή το χρηματοδοτικό μισθωτή από την υποχρέωση να τηρεί στοιχεία σχετικά με τον προσδιορισμό των χιλιομετρικών αποστάσεων που διανύονται για ιδιωτικούς σκοπούς με επαγγελματικά αυτοκίνητα και να υπολογίζει τον φόρο για τη χιλιομετρική απόσταση που διανύεται για ιδιωτικούς σκοπούς από κάθε αυτοκίνητο χωριστά. Συνεπώς η παρέκκλιση πρέπει να θεωρηθεί αποκλειστικά ως μέτρο απλούστευσης και προβλέπεται να λήξει στις 31 Δεκεμβρίου 2010.

Κατά κανόνα, οι παρεκκλίσεις χορηγούνται για περιορισμένο χρονικό διάστημα ώστε να μπορεί να αξιολογηθεί κατά πόσο το ειδικό μέτρο είναι κατάλληλο και αποτελεσματικό. Εν προκειμένω, η Επιτροπή κατανοεί ότι, με βάση τις πληροφορίες που διέθεσε το Ηνωμένο Βασίλειο, η κατά 50% κατανομή μεταξύ επαγγελματικής και ιδιωτικής χρήσης (ή για οιαδήποτε άλλη μη επαγγελματική χρήση, κατά την έννοια του άρθρου 26 παράγραφος 1 στοιχείο α) της οδηγίας 2006/112/ΕΚ) εξακολουθεί να απεικονίζει τη γενική επαγγελματική και ιδιωτική μίσθωση ή χρηματοδοτική μίσθωση των αυτοκινήτων από υποκείμενους στο ΦΠΑ στο Ηνωμένο Βασίλειο. Ως εκ τούτου, η παράταση του μέτρου παρέκκλισης κρίνεται ενδεδειγμένη.

Ωστόσο, για οιαδήποτε παράταση πρέπει να θεσπίζεται προθεσμία, ώστε κατά την εκπνοή της να εκτιμάται κατά πόσον εξακολουθούν να ισχύουν οι συνθήκες στις οποίες είχε βασιστεί η παρέκκλιση. Κατά συνέπεια, προτείνεται να παραταθεί η εν λόγω παρέκκλιση μέχρι το τέλος του 2013 και να κληθεί το Ηνωμένο Βασίλειο να υποβάλει έκθεση έως την 1η Απριλίου 2013, στην οποία να αναφέρει και τους ποσοστιαίους περιορισμούς που θα ισχύσουν σε περίπτωση περαιτέρω παράτασης για την μετά το 2013 περίοδο. Εν πάση περιπτώσει, η απόφαση παύει να ισχύει εφόσον τεθούν σε ισχύ πριν από την ημερομηνία λήξης κανόνες της ΕΕ για τους περιορισμούς του δικαιώματος έκπτωσης.

Ισχύουσες διατάξεις για τον τομέα της πρότασης

Το άρθρο 176 της οδηγίας για το ΦΠΑ ορίζει ότι το Συμβούλιο καθορίζει τις δαπάνες που δεν συνεπάγονται δικαίωμα έκπτωσης του ΦΠΑ. Μέχρι να καθορισθούν οι δαπάνες αυτές, τα κράτη μέλη επιτρέπεται να διατηρήσουν τις εξαιρέσεις που προβλέπονταν την 1η Ιανουαρίου 1979. Ως εκ τούτου, υπάρχουν ορισμένες ρήτρες «ακινητοποίησης» οι οποίες περιορίζουν το δικαίωμα έκπτωσης όσον αφορά τα μηχανοκίνητα οχήματα.

Το 2004 η Επιτροπή υπέβαλε πρόταση[2] που περιλαμβάνει κανόνες σχετικά με τους τύπους δαπάνης που επιτρέπεται να υπόκεινται σε περιορισμούς όσον αφορά το δικαίωμα έκπτωσης, για την οποία προς το παρόν δεν έχει επιτευχθεί συμφωνία στο Συμβούλιο.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Η εκτελεστική απόφαση αποβλέπει στη χρονική παράταση ενός μέτρου απλοποίησης, το οποίο απαλλάσσει τον εκάστοτε υποκείμενο στο ΦΠΑ της υποχρέωσης να τηρεί στοιχεία και να τον υπολογίζει για τις χιλιομετρικές αποστάσεις που διανύονται για ιδιωτικούς σκοπούς με επαγγελματικά αυτοκίνητα επιχειρήσεων και, συνεπώς, έχει δυνητικά θετικές οικονομικές επιπτώσεις. Ωστόσο, λόγω του περιορισμένου πεδίου εφαρμογής και της περιορισμένης χρονικά εφαρμογής, οι επιπτώσεις θα είναι οπωσδήποτε περιορισμένες.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Η εκτελεστική απόφαση βασίζεται στο άρθρο 395 της οδηγίας ΦΠΑ 2006/112/ΕΚ της 28ης Νοεμβρίου 2006 σχετικά με το κοινό σύστημα φόρου προστιθέμενης αξίας.

Η πρόταση εμπίπτει στην αποκλειστική αρμοδιότητα των θεσμικών οργάνων της ΕΕ. Ως εκ τούτου δεν ισχύει η αρχή της επικουρικότητας.

Η εκτελεστική απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση. Κατά συνέπεια, η πρόταση συνάδει προς την αρχή της αναλογικότητας.

Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επιπτώσεις στον προϋπολογισμό της Ένωσης.

5. ΠΡΟΑΙΡΕΤΙΚΑ ΣΤΟΙΧΕΙΑ

Η πρόταση περιλαμβάνει ρήτρα λήξης ισχύος.

2010/0344 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία τροποποιείται η απόφαση 2007/884/EΚ που εξουσιοδοτεί το Ηνωμένο Βασίλειο να εφαρμόσει μέτρα παρέκκλισης από τα άρθρα 26 παράγραφος 1 στοιχείο α), 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας[3], και ιδίως το άρθρο 395 παράγραφος 1,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Με επιστολή του, που πρωτοκολλήθηκε από τη γενική Γραμματεία στις 22 Ιουλίου 2010, το Ηνωμένο Βασίλειο ζήτησε από την Επιτροπή την άδεια να παρατείνει μέτρο παρέκκλισης ώστε να συνεχίσει να παρέχει το δικαίωμα έκπτωσης του ΦΠΑ στο μισθωτή απλής ή χρηματοδοτικής μίσθωσης επί του μισθώματος ή του χρηματοδοτικού μισθώματος επιβατηγών αυτοκινήτων, ακόμη και αν δεν χρησιμοποιούνται αποκλειστικά για επαγγελματικούς σκοπούς.

2. Η Επιτροπή ενημέρωσε τα υπόλοιπα κράτη μέλη σχετικά με το αίτημα του Ηνωμένου Βασιλείου με επιστολή στις 12 Οκτωβρίου 2010. Με επιστολή της στις 15 Οκτωβρίου 2010, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.

3. Η απόφαση του Συμβουλίου 2007/884/ΕΚ της 20ής Δεκεμβρίου 2007 επιτρέπει στο Ηνωμένο Βασίλειο να συνεχίσει να εφαρμόζει μέτρα παρέκκλισης από τα άρθρα 26 παράγραφος 1 εδάφιο α), 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας[4], καθώς και να περιορίσει στο 50% το δικαίωμα του μισθωτή ή του χρηματοδοτικού μισθωτή να εκπίπτει το ΦΠΑ επί του μισθώματος ή του χρηματοδοτικού μισθώματος επιβατηγού αυτοκινήτου, όταν αυτό δεν χρησιμοποιείται αποκλειστικά για επαγγελματικούς σκοπούς. Επιτρέπεται επίσης στο Ηνωμένο Βασίλειο να μην εξομοιώνει προς παροχή υπηρεσιών εξ επαχθούς αιτίας την ιδιωτική χρήση αυτοκινήτου στο πλαίσιο μίσθωσης ή χρηματοδοτικής μίσθωσης από τον υποκείμενο στο φόρο για επαγγελματικούς σκοπούς. Το εν λόγω μέτρο απλούστευσης απαλλάσσει το μισθωτή ή το χρηματοδοτικό μισθωτή από την υποχρέωση να τηρεί στοιχεία σχετικά με τον υπολογισμό των χιλιομετρικών αποστάσεων που διανύονται για ιδιωτικούς σκοπούς με επαγγελματικά αυτοκίνητα και να υπολογίζει τον φόρο για τη χιλιομετρική απόσταση που διανύεται για ιδιωτικούς σκοπούς από κάθε αυτοκίνητο χωριστά.

4. Σύμφωνα με τις πληροφορίες του Ηνωμένου Βασιλείου, ο περιορισμός κατά 50% εξακολουθεί να ανταποκρίνεται στις πραγματικές συνθήκες όσον αφορά την επαγγελματική και μη χρήση από το μισθωτή ή το χρηματοδοτικό μισθωτή αναλόγων οχημάτων. Κατόπιν τούτου, πρέπει να επιτραπεί στο Ηνωμένο Βασίλειο να εφαρμόσει το μέτρο για πρόσθετο περιορισμένο χρονικό διάστημα, μέχρι τις 31 Δεκεμβρίου 2013.

5. Σε περίπτωση που το Ηνωμένο Βασίλειο εξετάσει το ενδεχόμενο επιπλέον παράτασης πέραν του 2013, οφείλει να υποβάλει στην Επιτροπή νέα έκθεση, συνοδευόμενη από το σχετικό αίτημα για παράταση, το αργότερο μέχρι την 1η Απριλίου 2013.

6. Στις 29 Οκτωβρίου 2004 η Επιτροπή ενέκρινε πρόταση οδηγίας του Συμβουλίου για την τροποποίηση της οδηγίας 77/388/ΕΟΚ, νυν οδηγία 2006/112/ΕΚ, η οποία περιλαμβάνει την εναρμόνιση των κατηγοριών των δαπανών για τις οποίες επιτρέπεται να ισχύσουν περιορισμοί του δικαιώματος έκπτωσης. Με βάση την εν λόγω πρόταση, οι περιορισμοί στο δικαίωμα έκπτωσης μπορούν να εφαρμόζονται στα μηχανοκίνητα οδικά οχήματα. Τα προβλεπόμενα μέτρα παρέκκλισης στην παρούσα απόφαση παύουν να ισχύουν την ημερομηνία κατά την οποία θα τεθεί σε ισχύ ανάλογη τροποποιητική οδηγία, εφόσον η ημερομηνία αυτή προηγείται της προβλεπόμενης ημερομηνίας λήξης της παρούσας απόφασης.

7. Η παρέκκλιση δεν έχει επίπτωση στους ιδίους πόρους της Ένωσης από το φόρο προστιθέμενης αξίας.

8. Συνεπώς, πρέπει να τροποποιηθεί αναλόγως η απόφαση 2007/884/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2007/884/EΚ τροποποιείται ως εξής:

(1) Το άρθρο 3 αντικαθίσταται από το ακόλουθο κείμενο:

«Άρθρο 3

Η παρούσα απόφαση λήγει την ημερομηνία κατά την οποία θα τεθούν σε ισχύ κανόνες της Ένωσης οι οποίοι, όσον αφορά τα οδικά μηχανοκίνητα οχήματα, θα καθορίζουν τις μη επιλέξιμες δαπάνες για πλήρη έκπτωση του ΦΠΑ, αλλά το αργότερο στις 31 Δεκεμβρίου 2013.

Τυχόν αίτημα παράτασης των εν λόγω μέτρων πρέπει να συνοδεύεται από υποβολή έκθεσης στην Επιτροπή το αργότερο μέχρι την 1ης Απριλίου 2013, στην οποία να αναφέρεται ο ποσοστιαίος περιορισμός που θα ισχύσει για το δικαίωμα έκπτωσης ΦΠΑ, στο πλαίσιο μίσθωσης ή χρηματοδοτικής μίσθωσης αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς».

Άρθρο 2

Η παρούσα απόφαση εφαρμόζεται από την 1η Ιανουαρίου 2011.

Άρθρο 3

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες,

Για το Συμβούλιο

Ο Πρόεδρος

[1] ΕΕ L 346 της 29.12.2007, σ. 21.

[2] COM(2004) 728 τελικό (ΕΕ C 24 της 29.01.2005, σ. 10).

[3] ΕΕ L 347 της 11.12.2006, σ. 1.

[4] ΕΕ L 346 της 29.12.2007, σ. 21.